སེ་ར་ཐེག་ཆེན་གླིང་ཞེེས་འཁོད་པའི་སྒོ་བྱང་འཕྲད་དུ་དཔྱང་ཡོད་པའི་གདན་ས་ཆེན་པོ་འདི་ནས་མི་ཚེ་དཀའ་ཚེགས་ལ་གཏུགས།བཀྲེས་ལྟོགས་སློབ་གཉེར་དང་བརྗེ་བའི་གོམ་སྟོབས་ཤིག་ཁད་ཀྱིས་སྤོས་ཤིང་།རིགས་ལམ་གྱི་སྣེ་ཟུར་རེ་རེ་ནས་འཇུབ་སྟེ་གཞུང་དོན་སྔོག་པའི་སྟ་གོན་འཐུས་སྒོ་ཚང་བ་ཞིག་བྱེད་འགོ་བཙུགས།དེ་དུས་ཁོང་ཆོས་གྲྭའི་རྡོ་གཅལ་གྱི་མཐུལ་ནས་གཟན་སྐེད་པར་དཀྲིས་ཏེ།ཚུལ་གསུམ་རྟགས་སྦྱོར་གྱི་ཐལ་བ་རེ་རེ་འཕེན་པར་སྤྲོ་སྣང་ཆེ་བའི་གདན་སའི་གསར་བུ་བ་ཞིག་རེད།སྤྲོ་སྣང་འདིས་ཁོང་གི་མི་ཚེ་ཡོངས་སུ་གཞུང་ལུགས་དང་འབྲལ་མི་ཐུབ་པའི་དམ་ཚིག་གི་མདུད་རྒྱ་དམ་པོ་ཞིག་མདུད་ཡོད་འདུག་ཅིང་།རྟག་ཏུ་དཔེ་དེབ་ཚོང་མཁན་ཞིག་དང་འདྲ་བར་ག་ས་གང་དུ་དཔེ་དེབ་ཀྱིས་ཁེངས་པའི་དཀྱིལ་དུ་སྡོད་རྒྱུར་གོམས་པར་ཆགས།ངེད་ཀྱིས་ནམ་ཡང་ཁོང་གི་རང་ཤག་ཆུང་ཆུང་དེ་གཙང་ཞིང་དག་པ་ཞིག་མཐོང་མ་མྱོང་ལ།ནམ་ཡིན་རུང་དཔེ་ཆ་དཀྲམ་ནས་དཔེ་ཀློག་དང་ཟུར་ཐོ་འདེབས་པ།གཞུང་ལུགས་མང་པོར་གཤིབ་བསྡུར་གྱིས་སྡོམ་ཚིག་རེ་ཨེ་རྙེད་ལ་འབད་པ་བྱེད་རྒྱུར་གོམས་ནས་ཡོད་སྟབས།བོད་དཔེ་སྣ་རིང་དང་དེབ་གཟུགས་གྲུ་གཞི་དག་ཁ་ཟུམ་མ་མྱོང་བར་ཁོང་གི་མིག་མདུན་དུ་སྤུངས་ནས་ཡོད་པར་མཐོང་རྒྱུ་ཡོད།